नोएडा गैंग रेप की पीड़िता ने आरोपियों को पहचाना
Updated Fri, 26 Oct 2012 12:00 PM IST
नई दिल्ली। सामूहिक दुष्कर्म की पीड़िता ने 10 आरोपियों की पहचान की है। एमबीए की छात्रा के साथ नोएडा में जनवरी 2009 में सामूहिक दुष्कर्म हुआ था। मामले की सुनवाई तीस हजारी अदालत में चल रही है।
हादसे के बाद से युवती लंदन में रहती है। पीड़िता ने अदालत में 10 आरोपियों को पहचानते हुए कहा कि ये वही हैं, जिन्होंने उसके साथ दुष्कर्म किया था। उसने कहा कि सामने लाने पर वह 11वें आरोपी को भी पहचान सकती है। नाबालिग होने के कारण एक आरोपी को अदालत में पेश नहीं किया गया। मामले के अनुसार पीड़िता के साथ पांच जनवरी 2009 को सामूहिक दुष्कर्म हुआ था। वह अपने दोस्त व सहपाठी अमित पवार के साथ पार्टी से वापस लौट रही थी। पीड़िता ने अदालत में कहा कि वह देश छोड़कर जा चुकी है, क्योंकि मुकदमा दर्ज होने के बाद भी आरोपी उसे धमकियां दे रहे थे। पीड़िता व अमित ने बचाव पक्ष के उन आरोपों को नकार दिया, जिसमें कहा गया कि गांव वालों ने दोनों को कार में आपत्तिजनक स्थिति में देखा था और पिटाई की थी। इसके बाद दोनों ने सामूहिक दुष्कर्म का झूठा मामला दर्ज करवाया था। नोएडा पुलिस को दी अपनी शिकायत में अमित पवार ने कहा था कि आरोपी क्रिकेट मैच के बाद वापस लौट रहे थे। उन्होंने अमित को गाड़ी रोकने के लिए मजबूर किया। जब अमित ने गाड़ी रोकी तो गाड़ी को गांव गढ़ी चौखंडी ले गए और उसकी मित्र के साथ दुष्कर्म किया। शिकायतकर्ता को जान से मारने की धमकी व केस वापस लेने का दबाव बढ़ने पर अमित ने सुप्रीम कोर्ट की शरण ली थी। कोर्ट ने केस की सुनवाई को नोएडा से दिल्ली ट्रांसफर कर दिया था। शिकायतकर्ता व पीड़िता ने अदालत में कहा कि जब वह नोएडा के एक मॉल से लौट रहे थे तो बाइक सवार 11 आरोपियों ने उनका रास्ता रोका था। पीड़िता ने अपनी गवाही में कहा कि आरोपी ओमकार ने उसे पिछली सीट पर धकेल दिया। इसके बाद वह गाड़ी को जंगल की ओर ले गया जहां उसकी व अमित की 11 आरोपियों ने पिटाई की। इसके बाद उसके साथ दुष्कर्म किया।
Write a Comment | View Comments